TIEDOTE. JULKAISUVAPAA 21.5.2018 KLO 13.30

**Nyt se on virallista: Tampere on saunapääkaupunki**

***Tampere on saanut sekä kansainvälisen saunaliiton, International Sauna Associationin, että Suomen Saunaseura ry:n puoltavan lausunnon, joka tukee kaupungin julistamista saunapääkaupungiksi. Saunapääkaupunkiasema perustuu sekä siihen, että kaupungissa on maailman eniten yleisiä saunoja että saunojen korkeaan tasoon. Asia julkistettiin tänään Suomen vanhimmalla yleisellä saunalla, Rajaportilla, Tampereen Pispalassa.***

Suomen Saunaseura ry toteaa puoltolauselmassaan, että Tampereen julistaminen saunapääkaupungiksi edistää suomalaisen saunan asemaa sekä kansallisesti että kansainvälisesti.

* Tampere on maanlaajuisesti tunnettu monista tasokkaista saunoistaan, jotka eivät jätä vaativintakaan saunan ystävää ilman hyviä löylyjä. Kaupungin saunayhteisön pitkäjänteinen ja tavoiteikas työ suomalaisen saunakulttuurin puolesta on johtanut siihen, että Tampereen saunakulttuuri on elävää, värikästä ja elinvoimaista, Suomen Saunaseura ry:n johtokunnan puheenjohtaja **Tuomas M.S. Lehtonen** toteaa puoltolauselmassa.

Myös kansainvälinen saunaliitto, International Sauna Association ISA tukee vahvasti Tampereen julistamista saunapääkaupungiksi.

* ISA:n liki 30 jäsenistä eri puolilta maailmaa monet ovat käyneet tutustumassa Tampereen saunatarjontaan ja saunakulttuuriin ja todenneet sen olevan erinomaisella tasolla, kertoo kansainvälisen saunaliiton puheenjohtaja **Risto Elomaa**.

Tampereen kaupunki on tukenut voimakkaasti paikallista saunakulttuuria jo vuosikymmeniä ja mahdollistaa avustuksilla saunatoiminnan pyörimisen.

* Paikalliset saunaseurat ja uudet saunayrittäjät ovat omalla aktiivisuudellaan tehneet yleisistä saunoista tasokkaita ajanviettopaikkoja ja tehneet samalla suomalaista saunakulttuuria tunnetuksi maailmalla, Tampereen kaupungin apulaispormestari **Anna-Kaisa Heinämäki** kiittelee.
* Voimme olla ylpeitä saunoistamme ja siksi saunakulttuuri on valittu myös tärkeäksi Tampereen markkinointikärjeksi; saunat tulevat näkymään niin Tampereen brändityössä kuin Visit Tampere Oy:n toteuttamassa Tampereen matkailumarkkinoinnissa, Heinämäki jatkaa.

Tampereen saunapääkaupunki-statuksen virallistaminen lähti liikkeelle tamperelaisten saunayhteisöjen toimesta, kun Tampereen seudulle alettiin rakentaa 20. yleistä saunaa. Tampereen - ja samalla Suomen - ensimmäinen yleinen sauna aloitti toimintansa vuonna 1906. Tampereen uusin yleinen sauna, Tullin sauna, avattiin Tampere-talon kupeeseen huhtikuussa ja kesäkuussa kaupungissa avataan jälleen uusi yleinen sauna, Ravintolasauna Kuuma.

* Meillä on Tampereen seudulla todella monipuolinen kirjo erilaisia saunoja. Uudet saunahankkeet tekevät paikallisesta saunayhteisöstä vielä monipuolisemman ja saunoista entistä helpommin saavutettavia. Tampere on nyt se paikka, jossa jokaisen Suomessa vierailevan ulkomaalaisen matkailijan on käytävä kokeilemassa vähintään yhdet löylyt, Tullin Saunan yrittäjä **Ville Virkki** perustelee saunapääkaupunki-nimitystä.

**Kansainvälinen saunabuumi on kuumimmillaan**

Suomi tunnetaan kansainvälisesti mukavana ja kauniina maana. Tutkimus- ja Analysointikeskus TAK Oy:n Visit Tampereelle tekemän tutkimuksen mukaan Suomessa vierailleet kansainväliset matkailijat nostavat parhaina kokemuksina esiin mm. luonnon, ruuan ja saunat.

Saunomisesta on tullut erityisen trendikästä Japanissa ja japanilaiset saunafanit ovat erittäin innokkaita matkustamaan aidon suomalaisen saunakokemuksen perässä. Rajaportin saunalla japanilaiset ovat jo tulleet tutuiksi vuosien varrella.

* Olemme panostaneet japanilaisiin saunojiin ja tehneet myös nettisivumme japaniksi. Rajaportti on ollut kiinnostava kohde myös japanilaisille arkkitehtiryhmille, jotka ovat käyneet tutkimassa saunaa japanilaiseen sento-kylpyläkulttuuriin liittyen, Rajaportin saunan isännöitsijä **Veikko Niskavaara** valottaa.
* Suomen ja Japanin diplomaattisuhteiden solmimisesta tulee ensi vuonna kuluneeksi 100 vuotta. Juhlavuosi antaa mahdollisuuden markkinoida tamperelaisia saunoja näkyvästi Japanissa, Niskavaara jatkaa.

Tamperetta tehdään tunnetuksi saunapääkaupunkina ympäri maailmaa Visit Tampere Oy:n markkinointitoimenpiteiden kautta. Ensimmäisenä toimenpiteenä Visit Tampere on koonnut Tampereen seudun yleiset saunat omaksi sivukseen osoitteeseen [saunacapital.fi](https://saunacapital.fi/). Sivuilla annetaan matkailijoille myös yleisiä ohjeita, miten saunassa tulee toimia. Tampereen yleiset saunat on myös saaneet Saunapääkaupungin kyltit ovenpieliinsä.

* Kesäkuun toisena lauantaina on perinteisesti julistettu saunarauha, ja Rajaportin sauna on osallistunut siihen lukemalla julistuksen useilla kielillä. Tavoitteenamme on, että vastaisuudessa kansainvälinen saunarauhanjulistus tehdään keskitetysti Tampereella. Tampereen kaupunki panostaa siihen, että olemme ympärivuotinen tapahtumakaupunki, joten tapahtumallisuus tullaan muutenkin huomioimaan, kun teemme saunapääkaupunkia matkailijoille tunnetuksi, Visit Tampere Oy:n markkinointi- ja viestintäjohtaja **Karoliina Lehtonen** lupaa.

**Lisätietoja:**

**Anna-Kaisa Heinämäki**

Apulaispormestari

Tampereen kaupunki

**Ville Virkki**

**Veikko Niskavaara**

**Karoliina Lehtonen**

Markkinointi- ja viestintäjohtaja

Visit Tampere Oy

puh. 050 572 0606

karoliina.lehtonen@visittampere.fi

*Teksti: Sari Mäkelä, Visit Tampere Oy*